Ciclistul danez Mads Pedersen (Lidl-Trek) a câştigat duminică, la sprint, clasica Gent - Wevelgem, care s-a desfăşurat pe distanţa de 253,1 km, între cele două oraşe belgiene.
Pedersen, care luna trecută a câştigat cursele Tour de la Provence şi Etoile de Besseges, a fost cronometrat duminică în 5 h 36:00, fiind urmat, cu acelaşi timp, de olandezul Mathieu van der Poel (Alpecin) şi de belgianul Jordi Meeus (BORA-hansgrohe, +16), scrie agerpres.ro.
Danezul a câştigat pentru a doua oară clasica din Flandra.
Anul trecut învingător a fost francezul Christophe Laporte (Jumbo - Visma).